ToekomsVenster: Op sy Woord kan ek vertrou | Maroela Media
Die engel antwoord haar: "Die Heilige Gees sal oor jou kom, en die krag van die Allerhoogste sal die lewe in jou wek. Daarom sal die een wat gebore word, heilig genoem word, die Seun van God." – Lukas 1:35
Ons het hierdie week oopkop en eerlik gesels oor ons twyfelvrae en sover vier belangrike merkers aangedui.
In die eerste plek is die Bybel nie stil oor die onderwerp nie. Van die prominente Bybelfigure het ernstig getwyfel aan hul geloof. Daarmee saam moet ons nie toelaat dat omstandighede ons oorrompel nie, maar vashou aan die getuienis van God se betrokkenheid by ons lewens. Ons kan en moet ons geloofstwyfel soos Johannes die Doper na Jesus toe neem.
Vandag se belangrike merker: moenie jouself verwens en veroordeel omdat jy soms met twyfel worstel nie.
Twyfel is nie 'n doodloopstraat nie, maar eerder die begin van 'n nuwe reis saam met God. Geloof is ook nie die afwesigheid van twyfel nie, inteendeel. Geloof is eerder die wyse waarop ons twyfel in die bed sit.
Maria hoor by die engel dat sy eersdaags 'n moeder gaan wees, die moeder van Jesus, die Seun van God. Sy is oorweldig deur die aankondiging en onkant gevang deur die verskyning van die engel aan haar. Let op haar reaksie op die aankondiging – sy draai nie in die rondte van opgewondenheid dat die eer haar aangedoen word nie. Sy breek aanvanklik nie uit in 'n loflied nie, weliswaar later.
Sy vra 'n belangrike vraag: hoe kan dit, sy is nog 'n maagd en boonop aan Josef verloof.
Haar eerste reaksie is een van twyfel, dit kan tog nie, almal weet hoe bevrugting plaasvind, die voorwaardes vir swangerskap is hier duidelik nie teenwoordig nie, die engel moet 'n fout maak.
Dan die verrassende en gerusstellende aankondiging, "die Heilige Gees sal oor jou kom en die kind Jesus in jou verwek". (Luk.1:35)
Misterieus, onverstaanbaar, heeltemal teen die reëls in, maar, as God so gesê het, dan is dit so
Hy kan want Hy is God die almagtige.
Opregte twyfel is nie 'n uitdrukking van ongeloof nie maar veel eerder 'n uitdrukking daarvan. Dit is 'n soekende hart wat na God vra.